Inšpektorat na področju varstva pred potresom ne izvaja nadzorov potresne varnosti stavb. Kar pa ne pomeni, da s svojimi nadzori ne prispevamo k tem, da so stavbe varne, varne predvsem pred požarom, tudi v primeru požara po potresu. Seveda le v kolikor stavba po potresu ni zelo poškodovana ali porušena.

V sklopu inšpekcijskih nadzorov v stavbah inšpektorat nadzira dokument kot je Požarni red, v katerem so urejene organizacijske naloge, tako glede ukrepanja pred požarom kot ukrepanja med in po požaru. Predmet nadzora je tudi stanje objekt, kamor sodi pregled opreme za varstvo pred požarom ter prostost in prehodnost evakuacijskih poti.

Dejstvo je, da se v trenutku potresnega sunka naj nebi evakuirali. A kmalu po koncu sunka bomo že vsi hiteli ven iz stavb. In takrat je pomembno kako proste in prehodne so evakuacijske poti ter izhodi.

Inšpektorat je v letošnjem letu do sedaj opravil nekaj več kot 3000 rednih inšpekcijskih nadzorov, med katerimi jih je bilo več kot 2100 na področju požarne varnosti v stavbah, kar predstavlja okoli 70 % vseh rednih nadzorov. Znotraj teh nadzorov pa je bil pri okoli 65 % stavb pregledan tudi dokument Načrt evakuacije. To je dokument, grafični prikaz, ki komerkoli, ki je v stavbi, hitro in na enostaven način prikaže, kako najhitreje prit iz stavbe.

V letošnjem letu je Inšpektorat opravil tudi preglede v organizacijah, ki morajo v skladu s predpisi o izdelavi načrtov zaščite in reševanja le te dokumente zaradi svoje dejavnosti izdelati. Teh nadzorov je bilo nekaj več kot 70, med organizacijami pa so bila podjetja za proizvodnjo in distribucijo električne energija, vodovodna podjetja, podjetja za oskrbo z energenti, upravljalci predorov in večjih vodnih zajetji. Pri njih smo preverjali kako so pripravljeni na delovanje v razmerah naravnih in drugih nesreč, med katere vsekakor sodi tudi potres in morebitni požar po potresu.

Že nekaj let izvajamo tudi nadzore gasilskih organizacij, kjer se preverja osebna varovalna oprema operativnih gasilcev, njihovo zdravstveno stanje in nenazadnje popolnjenost posameznih enot z zadostnim številom operativnih gasilcev. Vemo, da bodo gasilci med prvimi silami za zaščito in reševanje, ki bodo priskočili na pomoč tudi ob takih nesrečah, zato je pomembno, da je stanje tudi tu dobro. Do sedaj je bilo v letošnjem letu opravljenih okoli 160 teh nadzorov.